
PATVIRTINTA
Lietuvos Respublikos finansų ministro
2018 m. kovo 1 d. įsakymu Nr. K-104
(Lietuvos Respublikos finansų ministro
2026 m. rugsėjo      d. įsakymo Nr.   
redakcija)

LIETUVOS RESPUBLIKOS FINANSŲ MINISTERIJOS VEIKLOS VALDYMO DEPARTAMENTO DOKUMENTŲ VALDYMO SKYRIAUS NUOSTATAI

I SKYRIUS
BENDROSIOS NUOSTATOS

1. Lietuvos Respublikos finansų ministerijos Veiklos valdymo departamento Dokumentų valdymo skyriaus nuostatuose (toliau – Nuostatai) reglamentuojami Lietuvos Respublikos finansų ministerijos (toliau – ministerija) Veiklos valdymo departamento (toliau – departamentas) Dokumentų valdymo skyriaus (toliau – skyrius) veiklos tikslai, funkcijos, teisės, pareigos, veiklos organizavimas ir kontrolė.
2. Skyrius savo veikloje vadovaujasi Lietuvos Respublikos Konstitucija, kitais Lietuvos Respublikos teisės aktais, Lietuvos Respublikos tarptautinėmis sutartimis, Europos Sąjungos teisės aktais, ministerijos nuostatais, ministerijos darbo reglamentu, Nuostatais ir departamento direktoriaus tvirtinamais darbo procedūras aprašančiais dokumentais (aprašais, vadovais, instrukcijomis ir pan.).  

II SKYRIUS
SKYRIAUS VEIKLOS TIKSLAI

3. Skyriaus veiklos tikslai:
3.1. efektyvus dokumentų valdymas;
3.2. asmenų, kurie kreipiasi į ministeriją, aptarnavimas.

III SKYRIUS
SKYRIAUS FUNKCIJOS

4. Skyrius atlieka šias funkcijas:
4.1. siekdamas Nuostatų 3.1 papunktyje nustatyto veiklos tikslo:
4.1.1. tvarko ministerijos bendros elektroninio pašto dėžutės (finmin@finmin.lt) korespondenciją, priima ministerijai adresuotą kurjerių pristatytą korespondenciją, įvertina ir paskirsto ministerijos gautą korespondenciją, registruoja ministerijos gautus dokumentus Dokumentų valdymo bendrojoje informacinėje sistemoje (toliau – DBSIS) ir nukreipia juos pagal veiklos sritis ir funkcijas atitinkamiems ministerijos struktūriniams padaliniams arba ministerijos kancleriui (toliau – kancleris), registruoja DBSIS siunčiamus dokumentus, finansų ministro (toliau – ministras) įsakymus, kanclerio potvarkius, sutartis, įgaliojimus ir kitus dokumentus; 
4.1.2. įkelia į Teisės aktų registro informacinę sistemą (TARIS) pasirašytus ministro įsakymus, o į Teisės aktų informacinę sistemą (TAIS) – ministerijos parengtus teisės aktų projektus ir jų lydimuosius dokumentus;
4.1.3. administruoja ministerijos įslaptintus dokumentus, užtikrina įslaptintos informacijos apsaugą įslaptintos informacijos administravimą reglamentuojančių teisės aktų nustatyta tvarka;
4.1.4. administruoja ir kontroliuoja ministerijos Šifrų paskirstymo kontrolės punkto kriptografines priemones;
4.1.5. tikrina ministro valdymo sričių įstaigose ir įmonėse, kurioms nesuteiktas paslapčių subjekto statusas ir kuriose dirbama su įslaptinta informacija ar saugoma įslaptinta informacija, įslaptintos informacijos apsaugos būklę, rengia patikrinimo išvadas, teikia jas kancleriui pasirašyti;
4.1.6. rengia ir per Elektroninio archyvo informacinę sistemą (EAIS) teikia kancleriui tvirtinti ministerijos dokumentų registrų sąrašą, dokumentacijos planą ir kitus bylų apskaitos dokumentus, tvarko ministerijos dokumentų bylas ir perduoda jas Lietuvos valstybės naujajam archyvui saugoti;
4.1.7. teikia įrodymus (ministerijos informaciją, turinčią išliekamąją vertę) į duomenų bazę „Analitinės informacijos biblioteka“, vadovaudamasis viešosios įstaigos Vyriausybės strateginės analizės centro (toliau – STRATA) ir Lietuvos nacionalinės Martyno Mažvydo bibliotekos parengta Analitinės informacijos bibliotekos išteklių įrašų rengimo Lietuvos integralioje bibliotekų informacijos sistemoje metodika, kuri skelbiama STRATA interneto svetainėje, ir Lietuvos Respublikos finansų ministerijos kanclerio 2023 m. lapkričio 15 d. potvarkiu Nr. 2K-2023/15 „Dėl informacijos teikimo į duomenų bazę „Analitinės informacijos biblioteka“;
4.1.8. tikrina ministerijos rengiamų teisės aktų bei jų lydimųjų dokumentų, taip pat kitų ministerijos dokumentų projektų atitiktį bendrinės lietuvių kalbos taisyklėms, dokumentų rengimo ir įforminimo bei terminijos reikalavimams, redaguoja šiuos projektus ir juos vizuoja ministerijos darbo reglamente nustatyta tvarka;
4.1.9. rengia, atnaujina ir skelbia ministerijos vidiniame M diske ministerijos blankus ir šablonus;
4.1.10. koordinuoja ministro valdymo sričių terminijos tvarkybą – kalbos požiūriu vertina ir tvarko ministerijos rengiamų teisės aktų projektų terminus, teikia juos svarstyti ir aprobuoti Valstybinei lietuvių kalbos komisijai;
4.1.11. verčia ministerijos dokumentus į anglų kalbą ir iš jos, prireikus verčia į anglų kalbą ir iš jos žodžiu ministerijoje oficialių vizitų metu;
4.2. siekdamas Nuostatų 3.2 papunktyje nustatyto veiklos tikslo:
4.2.1. priima ministerijos bendruoju ryšio numeriu skambučius, suteikia informaciją apie ministerijos kompetenciją (veiklos tikslus ir funkcijas) ir (arba) nukreipia skambučius pagal veiklos tikslus, sritis ir funkcijas atitinkamų ministerijos struktūrinių padalinių vadovams; 
4.2.2. atlieka Asmenų prašymų ir skundų nagrinėjimo viešojo administravimo subjektuose taisyklių, patvirtintų Lietuvos Respublikos Vyriausybės 2007 m. rugpjūčio 22 d. nutarimu Nr. 875 „Dėl Asmenų prašymų ir skundų nagrinėjimo viešojo administravimo subjektuose taisyklių patvirtinimo“, 11 punkte nustatytas funkcijas;
4.3. rengia teisės aktų ir kitų dokumentų, susijusių su skyriaus veiklos tikslais, projektus; 
4.4. rengia ir teikia išvadas (pastabas bei pasiūlymus) dėl kitų ministerijos struktūrinių padalinių ar kitų valstybės institucijų ir įstaigų parengtų teisės aktų projektų, susijusių su skyriaus kompetencija;
4.5. konsultuoja ministerijos valstybės tarnautojus ir darbuotojus, dirbančius pagal darbo sutartis, (toliau kartu – darbuotojai) dokumentų valdymo, norminės kalbos vartojimo, terminijos, dokumentų rengimo klausimais;
4.6. organizuoja ministerijos specialiosios ekspertų komisijos (toliau – SEK) posėdžius, teikia planuojamo SEK posėdžio darbotvarkės medžiagą SEK nariams, rengia SEK posėdžių protokolų projektus, juos derina su SEK nariais, pasirašo SEK posėdžių protokolus, teikia juos su svarstytais klausimais susijusiems ministerijos struktūriniams padaliniams;
4.7. dalyvauja skyriaus kompetencijai priklausančiais klausimais sudarytose darbo grupėse, komisijose;
4.8. teikia departamento direktoriui pasiūlymus dėl viešųjų pirkimų, kurių reikia skyriaus veiklos tikslams pasiekti ir funkcijoms atlikti, inicijavimo; 
4.9. kitas funkcijas, susijusias su skyriaus veiklos tikslais.

IV SKYRIUS
SKYRIAUS TEISĖS IR PAREIGOS

5. Skyrius, siekdamas jam nustatytų veiklos tikslų ir atlikdamas savo funkcijas, turi šias teises: 
5.1. gauti iš kitų ministerijos struktūrinių padalinių, ministro valdymo sričių įstaigų, kitų įstaigų, įmonių ir institucijų informaciją bei dokumentus, reikalingus skyriaus veiklos tikslams pasiekti ir funkcijoms atlikti;
5.2. rengti dokumentus skyriaus kompetencijos klausimais;
5.3. grąžinti ministerijos struktūriniams padaliniams taisyti dokumentų projektus, kurie parengti nesilaikant teisingumo ministro tvirtinamų Teisės aktų projektų rengimo rekomendacijų, Lietuvos vyriausiojo archyvaro tvirtinamų Dokumentų rengimo taisyklių, bendrinės lietuvių kalbos taisyklių, taisyklingos terminijos principų; 
5.4. teikti departamento direktoriui siūlymus klausimais, susijusiais su skyriaus veikla, ir dalyvauti juos svarstant;
5.5. organizuoti pasitarimus, kitus renginius skyriaus kompetencijos klausimais.
6. Skyrius, siekdamas jam nustatytų veiklos tikslų ir atlikdamas savo funkcijas, turi šias pareigas:
6.1. bendradarbiauti su kitais ministerijos struktūriniais padaliniais, laikydamasis viešojo administravimo principų;
6.2. teikti ministerijos struktūriniams padaliniams jų prašomą skyriaus turimą informaciją ir duomenis;
6.3. vykdyti ministro, kanclerio, departamento direktoriaus duotus nurodymus (pavedimus), susijusius su skyriaus veiklos tikslais ir funkcijomis.

V SKYRIUS
SKYRIAUS VEIKLOS ORGANIZAVIMAS IR KONTROLĖ

7. Skyriaus veiklą organizuoja skyriaus vedėjas.
8. Skyriaus vedėjo nebuvimo darbe laikotarpiu skyriaus veiklą organizuoja ministro, kanclerio ar departamento direktoriaus nurodytas skyriaus darbuotojas.
9. Skyriaus vedėjas už skyriaus veiklą atsiskaito departamento direktoriui. 
10. Skyriaus darbuotojai už savo veiklą atsiskaito skyriaus vedėjui.
11. Skyriaus darbuotojo nebuvimo darbe laikotarpiu jo funkcijas atlieka kitas skyriaus vedėjo paskirtas darbuotojas.
12. Skyriaus veiklą vertina ministerijos vidaus audito tarnyba.

VI SKYRIUS
BAIGIAMOSIOS NUOSTATOS

13. Skyriaus vedėjo ir kitų skyriaus darbuotojų funkcijos nurodytos jų pareigybių aprašymuose.
14. Skyriaus veiklos organizavimas keičiamas ar skyrius panaikinamas teisės aktų nustatyta tvarka.

______________________
